KURZUS: Marketingkutatás

MODUL: Előszó

Előszó - Tanulási útmutató

| Eddigi tanulmányai során a Marketing tantárgy keretében már találkozott a marketingkutatással, egy fejezet erejéig. Ez a tantárgy a kutatási módszertan elméleti alapjait és azok gyakorlati alkalmazását mutatja be. Napjainkban a marketingkutatási eredmények használata a vállalati gyakorlatban Magyarországon is elterjedt, az információ a vállalati döntéshozatalban nélkülözhetetlen.
A tankönyv 1. fejezetének első része (1.1., 1.2., és 1.3. fejezet, 17-20. oldalig) ajánlott olvasmány. Ez a néhány oldal segíti felidézni a marketingkutatás, a piackutatás, a marketing információs rendszer fogalmát, és szervezetben betöltött szerepét. Szakmai olvasmánynak javasoljuk azokat a fejezeteket is (12., 13., 14., 15., 16. fejezet, 269-344. oldal), amelyek a marketingkutatás tipikus alkalmazási területeit tartalmazzák (szegmentáció kutatás, a márkaérték mérése, reklám- és médiakutatás, árkutatási technikák, új utak és trendek). Itt talál olyan vezetői döntési problémákat, és azok megoldására szolgáló kutatási terveket, amelyek jól hasznosíthatók a tantárgyi követelményekhez tartozó házi dolgozat elkészítése során.
Először olvassa el a kötelező tananyag teljes fejezetét az ott szereplő táblázatokkal és gyakorlati példákkal együtt. A tankönyvben látható táblázatok nagyon hasznosak, az adott leckében tárgyalt új fogalmak jellemzését, összehasonlítását, megkülönböztetését teszik lehetővé. Jegyzetelje ki a szövegben félkövérrel jelölt fogalmak jelentését, majd ezt követően a Tevékenységek menüpontban megadottak szerint készítsen vázlatot. Amennyiben követi az utasításokat, képes lesz a követelmények teljesítésére. A felkészüléshez kellő segítséget nyújt a lecke és a modulzáró kérdések mennyisége és mélysége. Kérdéseivel forduljon tutorához.